Armata ucraineană a declarat marţi că a distrus ultima navă de război a Rusiei, echipată cu rachete de croazieră, staţionată în peninsula Crimeea, ocupată de Moscova, în timpul unei operaţiuni desfăşurate în weekend, relatează Reuters, potrivit Agerpres.
????Another ship of the Black Sea Fleet struck in Sevastopol, Crimea‼️#Ukraine #AFU #UkraineWar #UkraineWarNews #Russia #Crimea #Odesa #Kherson #Zaporizhzhia #Donetsk #Luhansk #Kharkiv #Kyiv #StandWithUkraine #NATO #UkraineAid #UkraineAidNow #ArmUkraineNow pic.twitter.com/nGs41T3hom
— Filius Patriae???????????????????? (@PatriaeFilius) April 21, 2024
Anterior, armata ucraineană indicase că a efectuat un atac cu rază lungă de acţiune care a distrus duminică un dragor, adăugând că are nevoie de mai mult timp pentru a confirma efectele atacului.
"Potrivit informaţiilor actualizate, forţele de apărare ucrainene au lovit o navă rusă transportoare de rachete 22800 'Ciclon' la Sevastopol, în noaptea de 19 mai", a declarat marţi Statul Major ucrainean.
Marina ucraineană a afirmat ulterior într-o postare pe X că nava a fost "distrusă".
Reuters nu a putut verifica în mod independent aceste declaraţii. Din partea Rusiei nu a venit deocamdată niciun comentariu.
Ofensivă ucraineană în Crimeea
Ministerul rus al Apărării afirmase duminică că forţele sale au doborât nouă rachete americane ATACMS deasupra Crimeei. Guvernatorul instalat de Moscova în peninsulă, Mihail Razvojaev a declarat că nimeni nu a fost rănit în atac, dar că unele clădiri rezidenţiale au fost avariate.
Purtătorul de cuvânt al marinei ucrainene, Dmitro Pletenciuk, a declarat că 'Ciclon' a fost "ultima navă purtătoare de rachete de croazieră" a Rusiei care staţiona la baza din Sevastopol.
Ministerul rus al Apărării a specificat anterior că nava a fost construită la un şantier naval din Kerci şi a intrat în serviciu în iunie anul trecut. 'Ciclon' nu a tras niciodată vreo rachetă de croazieră în timpul serviciului activ, a declarat Pletenciuk în comentarii televizate.
Flota rusă a fost relocată
În lipsa unei flote proprii, Ucraina a efectuat atacuri cu rachete şi drone navale asupra Flotei ruse din Marea Neagră în cursul războiului ce durează de 27 de luni.
Marina ucraineană afirmă că atacurile Kievului au determinat Rusia să îşi retragă cea mai mare parte a Flotei Mării Negre din peninsula Crimeea în Novorossiisk.
Pletenciuk a indicat că, din cinci nave de război din proiectul rusesc 22800, două au fost distruse, alte două relocate în Marea Caspică, iar una se află în prezent la un şantier naval.
Oficialii de la Kiev afirmă că atacurile au permis Ucrainei să preia iniţiativa în Marea Neagră şi să submineze capacitatea Moscovei de a efectua atacuri cu rachete pe teritoriul ucrainean dinspre mare.